ועדת הכלכלה, כנסת 18, פרוטוקול מספר 742, 2012-02-13 13:00

כרמל שאמה-הכהן: צהרים טובים.

כרמל שאמה-הכהן: אנחנו פותחים את ישיבת ועדת הכלכלה בנושא הצעה לסדר היום, דיון מהיר שאושר בנשיאות הכנסת, בעניין סידורי הבטיחות בכביש 804 של חבר הכנסת חנא סוייד.

כרמל שאמה-הכהן: בבקשה, זכות הדיבור שלך.

חנא סוייד: תודה, אדוני היושב-ראש.

חנא סוייד: ראשית כל, אני מודה לך ולצוות הוועדה על קיום הישיבה בהקדם.

חנא סוייד: אני רוצה לציין שהמוטו לקיום הישיבה הזו ולבקשתי לקיים את הדיון הוא האירוע המצער, תאונת הדרכים הקטלנית שקרתה לפני כחודש ושכתוצאה ממנה נהרגו שתי בחורות שנסעו מהיישוב ואדי סלאמה, השוכן ליד הכביש הנדון.

חנא סוייד: הן נסעו מהיישוב שלהן למכללה, מכללת בראודה בכרמיאל, ובחור נוסף מאותו יישוב, ואדה סלאמה, שנסע מעבודתו בכרמיאל, משמרת לילה כפי שהבנתי, בחזרה לביתו.

חנא סוייד: כתוצאה, כפי שאמרתי, נהרגו שתי הבחורות והבחור.

חנא סוייד: בחורים צעירים והפסד ניכר לכל היישוב.

חנא סוייד: לכן, ראשית כל אני רוצה בשם הוועדה להביע תנחומים ליישוב ולמשפחות ההרוגים.

חנא סוייד: לרגל הדיון הזה גם הגיעה נציגות מכובדת של התושבים ביישובים ואדי סלאמה, ראס אל-עין ויישובים אחרים באזור.

חנא סוייד: גם הגיע ראש המועצה המקומית ראמה שנמצאת בקצה אחד של הדרך וסגן ראש המועצה האזורית משגב, מוחמד אבו דעוף, שהוא תושב אחד היישובים של משגב – היישוב שלו לא בדיוק שוכן על הכביש אבל הכביש הזה נמצא ברובו, לרוב אורכו, בתחום השיפוט של המועצה האזורית משגב.

חנא סוייד: נמצא אתנו גם יו"ר הוועדה המקומית של ואדי סלאמה, מר נאיף סואעד, וכן נציגות של התושבים, שכפי שאמרתי, כולם משפחה אחת והתאונה שקרתה גרמה להם סבל רב.

חנא סוייד: אני לא רוצה להרבות במילים על תיאור הבעיה, אני אתן לאנשים המעורבים שנתקלים בכך יום-יום וסובלים יום-יום מהמצב הקיים והמצב הנוכחי של הכביש.

חנא סוייד: מדובר בכביש 804, באורך של 10 קילומטרים, שמחבר בקצהו האחד עם יישוב ראמה, עם צומת ראמה, ומהעבר השני עם צומת חילזון, היישוב עראבה, כאשר לאורך הכביש הזה שוכנים מספר יישובים.

חנא סוייד: אם אני מתחיל מצד דרום, קודם כל, עראבה, עם הרבה תחנות דלק, מרכזים מסחריים ושוק עירוני, לאחר מכן הישובים: מעלה צביה, קיבוץ לוטם, היישוב ואדי סלאמה עם שלוש כניסות – כי הכביש הזה חוצה את היישוב לשני חצאים ויש שלוש כניסות מהכביש ליישוב – אחר כך יישוב נוסף, ראס אל-עין ובסוף היישוב ראמה, כפי שאמרתי, גם עם כניסה לתחנת דלק.

חנא סוייד: המצב לאורך הכביש לא משביע רצון מבחינת סידורי בטיחות.

חנא סוייד: מדובר בכביש שמתפתל, מזכיר במקטעים רבים שלו רכבת הרים עם עליות וירידות.

חנא סוייד: הרי שם יש את שמורת הטבע נחל צלמון, יש הרבה מבקרים שמגיעים במיוחד בסופי השבוע, ימי שישי ושבת.

חנא סוייד: אני כמעט כל יום עובר שם בכביש הזה, כביש מסוכן עם הרבה עקומות אופקיות ואנכיות מסוכנות.

חנא סוייד: הקטע הכי מסוכן בכביש הזה הוא הכניסות ליישובים ששם אין סידורי בטיחות בכלל.

חנא סוייד: אפס סידורי בטיחות.

חנא סוייד: 3,000-2,500 יישובים עם כניסות ללא תאורה, ללא שילוט, ללא הפרדות, שום דבר.

חנא סוייד: המצב מסוכן ביותר.

חנא סוייד: אני לא מגלה את אנטארקטיקה כאן, הבעיה ידועה.

חנא סוייד: משרד התחבורה מכיר את הבעיה, מע"צ מכירה את הבעיה, הרשות לבטיחות בדרכים מכירה את הבעיה ועשתה עבודה שאני רואה כאן לפנינו על הסיכונים הקיימים בכביש הזה.

חנא סוייד: אז לא מדובר בסוד, מדובר בסוד ידוע, גלוי, שכולם מכירים אותו, רק צריך את ההחלטה הפוליטית ואת המחויבות לטפל במפגעי הבטיחות, להיכנס ולתקן את המעוות שם.

חנא סוייד: אני מסתפק בדברים האלה.

חנא סוייד: אני מבקש, אדוני היושב-ראש, לתת לנציגי הציבור כאן להביע את מה שעל ליבם, את הסבל שהם עוברים ואת ההיכרות שלהם עם הבעייתיות הקיימת בכביש הזה.

חמד עמאר: תודה רבה, חבר הכנסת חנא סוייד.

חמד עמאר: קודם כל, אני רוצה להשתתף בצערן של המשפחות ולנחם אותן.

חמד עמאר: אני בעצמי מכיר את הכביש, אני נוסע עליו לפעמים, אני יודע שהוא כביש מאוד מאוד מסוכן.

חמד עמאר: קיבלתי נתונים כאן שרק אחרי התאונה הקטלנית שוקלים עכשיו להכניס את הכביש הזה לנקודת מוקד סיכון או כביש אדום.

חמד עמאר: לפי הנתונים שקיבלתי עכשיו לגבי השנים 2008, 2009, 2010 ו-2011 היו נתונים שדיברו על שתי תאונות, ב-2009 עוד שתי תאונות, ב-2010 שלוש תאונות.

חמד עמאר: אבל אני אומר לכם ללא קשר לתאונות: הכביש הזה מאוד מאוד מסוכן וברגע שיש לך תאונה שם – ואני מפנה את הדברים שלי למע"צ, החברה הלאומית לדרכים – זו תאונה קטלנית, וראינו את זה בחודש שעבר.

חמד עמאר: לכן, טוב עשה חבר הכנסת חנא סוייד שהעלה את הנושא הזה לדיון היום, שנראה ונשמע מתי החברה הלאומית אמורה להיכנס לשם, מתי היא אמורה לעשות את כל השיפורים הדרושים על מנת לשמור על ביטחונם של תשובי האזור.

חמד עמאר: כי לא רק תושבי ואדי סלאמה עוברים שם, זה כביש מאוד מאוד חשוב, כל מי שנמצא בעראבה, סכנין, ראמה, רוצה לעבור מבית ג'אן – זה קטע קיצור.

חמד עמאר: זה קטע שעוברים בו הרבה מאוד מכוניות ואנשים וכל תאונה יכולה להיות קטלנית.

עלי מעתוק סואעד: העיר כרמיאל מקשרת בין כל הכפרים האלה.

חמד עמאר: אין הפרדה, כביש צר, כביש עם הרבה עיקולים, כביש שצריך באמת טיפול נקודתי.

חמד עמאר: אני מקווה שנצא מהוועדה הזו בקריאה לחברה הלאומית לדרכים שתמצא כמה שיותר מהר את התקציב ותצא לפעולה בכביש הזה.

חמד עמאר: אני רוצה לשמוע את ראש מועצת ראמה, אחרי זה את נציג הוועד, לאחר מכן נשמע את אלו שירצו לדבר מנציגי המשפחות, ולבסוף ניתן לרשות הלאומית לבטיחות בדרכים ולמשרד התחבורה לדבר על הנושא.

שאוקי לטיף: צהרים טובים לכולם, אני ראש המועצה המקומית של ראמה.

שאוקי לטיף: אני מוסיף על הדברים שנאמרו, באמת הכביש הזה מאוד מאוד מסוכן.

שאוקי לטיף: למען האמת, הכביש בנוי בצורה שכל כך נותנת תיאבון "להרביץ" מהירות שם, אני לא יודע למה, אנשים ממהרים ממש, נוסעים במהירות.

שאוקי לטיף: אולי המבנה הטופוגרפי של השטח, אני לא יודע למה, אבל המוכניות "מרביצים" שם מהירות ללא שום סיבה.

שאוקי לטיף: זה אחד.

שאוקי לטיף: אני מדבר על הכפר שלי, כפר ראמה.

שאוקי לטיף: אני זוכר שלפני 7-6 שנים היתה תאונה גם קטלנית, שני אחים מהכפר מתו, זכרונם לברכה, ותאונת דרכים נוספת לפני כ-20 שנה שבה נהרג בחור באותו מקום, סמוך לואדי סלאמה.

שאוקי לטיף: זה מחזק את העובדה שבאמת צריך לשים משקל לעניין הזה ולתת לזה עדיפות, על מנת שנגמור עם הסיפור הזה, שיהיה שם כביש רחב עם סידורי בטיחות, עם שדה ראייה רחב, שאנשים יוכלו לראות את הכביש כמו שצריך.

שאוקי לטיף: בכלל, בחורף העניין יותר חמור מכיוון שהאזור הזה הוא נמוך וכל הזמן יש שם ערפל, ערפל שמפריע מאוד לראות.

שאוקי לטיף: בימי הגשם הראות קשה, אם בכלל קיימת, וכמעט לא רואים את הכביש.

שאוקי לטיף: כך שצריך לסמן את הדברים האלה ולהחליט החלטות נכונות.

שאוקי לטיף: אני, בשמי ובשם המועצה המקומית ראמה, משתתף בצערן של משפחות המנוחים שנספו בדרכים שם.

שאוקי לטיף: אני אומר שוב: אני מאוד מאוד מקווה שההמלצות יהיו חיוביות על מנת לתקן את המעוות בכביש הזה.

שאוקי לטיף: תודה רבה.

חמד עמאר: תודה רבה.

חמד עמאר: יושב-ראש הוועד, בבקשה, תציג את עצמך.

נאיף חסן סואעד: צהרים טובים.

נאיף חסן סואעד: אני נאיף סואעד, אני פנסיונר צה"ל לאחר 26 שנות שירות ואני יושב-ראש הוועד המקומי סלאמה.

נאיף חסן סואעד: אני רוצה לברך את יושב-ראש הוועדה כרמל שאמה שיצא.

נאיף חסן סואעד: אני מברך אותך, אדוני הממלא-מקום, מר חמד עמאר, את חבר הכנסת חנא סוייד ואת כולם.

נאיף חסן סואעד: אנחנו נציגי שתי הכפרים, ואדי סלאמה וראס אל-עין, שייכים מבחינה מוניציפאלית למועצה אזורית משגב.

נאיף חסן סואעד: בתחילת דברי אני רוצה לברך אתכם ולהודות לכם על כך שנעניתם ליוזמה של חבר הכנסת חנא סוייד לקבל אותנו על מנת שנדון יחד באמצעי בטיחות בכביש 804.

נאיף חסן סואעד: מיותר לציין שהכפר סלאמה היה בכותרות בשנים האחרונות בעקבות חטיפתו של בן הכפר עומר סועאד, זכרונו לברכה, על ידי חזבאללה.

נאיף חסן סואעד: נחזור לכביש 804.

נאיף חסן סואעד: כביש 804 הוא ציר מרכזי שמחבר את הגליל העליון עם הגליל התחתון והוא חוצה את שני הכפרים שלנו, סלאמה וראס אל-עין, עובר בין השכונות ומסכן את 4,000 התושבים, בדגש על התלמידים שאמורים לחצות אותו בוקר וערב על מנת להגיע לבתי הספר שכל אחד נמצא בשכונה אחרת ומעבר לכביש.

נאיף חסן סואעד: אלפי כלי רכב נעים כל יום על הציר הנ"ל ובמהירות מטורפת, ובכך מסכנים כל נפש חיה שמנסה לחצות אותו.

נאיף חסן סואעד: לקטע הכביש שחוצה את הכפרים אין תאורה, מה שמחמיר ומסכן עוד יותר בשעות החשיכה ובלילה.

נאיף חסן סואעד: מדובר בכביש מסוכן מאוד, ועד כמה וכמה בקטע שחוצה את שני הכפרים ללא שילוט ואמצעי בטיחות אחרים, דבר שגורם לתאונות רבות שחלקן קטלניות.

נאיף חסן סואעד: ולראיה, התאונה שאירעה לפני 3 שבועות בקטע הכביש הנ"ל, סמוך לכפר סלאמה, שבה נהרגו שתי אחיות, וקרוב משפחה שלהן – מוחמד, איוואנה ושירין סואעד זיכרונם לברכה – ונפצעו אחרים, כולם תושבי הכפר סלאמה.

נאיף חסן סואעד: לכל הכניסות והיציאות מהכביש הראשי לשכונות אין אי-תנועה שיכול לעזור בהסדרת התנועה.

נאיף חסן סואעד: בשמי ובשם חברי אני פונה אליהם בבקשה לעזור לנו לשפר את הבטיחות בכביש המסוכן הזה ובבנייתן של 3 כיכרות מול השכונות של הכפר סלאמה וכיכר אחת בראס אל-עין.

נאיף חסן סואעד: לכיכרות הנ"ל שני תפקידים חשובים, הראשון הוא האטת התנועה בכביש 804, בתחום הכפרים, והשני הוא הסדרת התנועה היוצאת והנכנסת לשכונות.

נאיף חסן סואעד: לסיום אני חייב לציין שבתאריך 2 ביוני 2011 פניתי בנושא למר גונן סער, הממונה על הרשויות במע"צ, ובתאריך 14 לאוגוסט 2011 למר ישראל כץ, שר התחבורה, ועד היום לא קיבלתי שום תשובה או התייחסות.

נאיף חסן סואעד: אני מודה לכם מאוד על ההקשבה, תודה רבה.

חמד עמאר: תודה.

חמד עמאר: מישהו מהתושבים רוצה להוסיף עוד?

חנא סוייד: אדוני היושב-ראש, נמצא כאן סגן ראש המועצה האזורית משגב, מוחמד אבו דעוף.

חמד עמאר: בדרך כלל נרשמים מראש ואז אני נותן, אבל אני פותח את זה, בשביל זה שאלתי.

חמד עמאר: בבקשה.

חנא סוייד: בסדר.

חנא סוייד: נמצא כאן גם מהנדס המועצה המקומית עראבה שהיא בקצה השני של הכביש.

חנא סוייד: אני מציע לתת להם אפשרות להתבטא, וגם, לפי החלטתך, לאחד מהאזרחים בבקשה.

חמד עמאר: בבקשה.

מחמד אבו דעוף: שלום לכולם.

מחמד אבו דעוף: אני לא אאריך במילים, האמת היא שעיקר הדברים כבר נאמר, גם מטעמך, חבר הכנסת חנא ומכולם.

מחמד אבו דעוף: אני רק רוצה להדגיש מעבר לאינפורמציה שקיבלנו שהכביש הוא 9 קילומטר, יש לנו, למועצה האזורית, ארבעה יישובים שממש יושבים על הכביש, שני יישובים שאין להם שום כניסה, הם ממש על הכביש, סלאמה וראס אל-עין.

מחמד אבו דעוף: ראס אל-עין הוא יישוב שפעם, מה שנקרא, היה לא מוכר והוא מוכר.

מחמד אבו דעוף: והבעיה, מעבר לזה שהיא בטיחותית, גם לא ניתן ליישם שום תשתית או היתרי בנייה ללא התחברות הרשמית של הכביש.

מחמד אבו דעוף: בסלאמה כמובן יש בעיה בפני עצמה, יש לנו היסטוריה של התכתבויות עם כל מיני משרדי ממשלה, אנחנו עוד ממתינים.

מחמד אבו דעוף: כמובן, יש לנו עוד שני יישובים קהילתיים, מעלה צבייה ולוטם, אבל הם פחות, איך אומרים – כי הם מרוחקים, יש להם כביש גישה.

מחמד אבו דעוף: עומס התנועה שנבדק עוד ב-2010 היה שאלפי כלי רכב שעוברים יום-יום, נדמה לי מעל 10,000 כלי רכב, היום אני מניח שזה הרבה יותר.

מחמד אבו דעוף: לפחות הובטח לנו זמנית לעשות איזושהי תאורה, תמרור 8 ומשהו כזה בדרכים האלו, או תחנות המתנה לפחות, עד שייכנסו לתכנון המפורט ולביצוע.

מחמד אבו דעוף: אבל אנחנו גם את זה - - -

חמד עמאר: גם ליד היישובים אין תאורה?

מחמד אבו דעוף: אין תאורה בכבישים האלה בכלל.

חנא סוייד: אין תאורה ואין הפרדה מהכביש.

חנא סוייד: תאר לעצמך שיש לך שטח בנוי של היישובים, עם בתים, ומדובר שם באוכלוסיה הבדואית שכולם מגדלים גם בעלי חיים ליד בתיהם, או רובם, והגישה לכביש היא חופשית לחלוטין.

חנא סוייד: אני עובר שם הרבה פעמים ואני זהיר כל הזמן כדי שלא אתקע באיזה עז או פרה.

מחמד אבו דעוף: בסלאמה במיוחד, בצד המערבי, יש את בית הספר המקיף, חטיבות ביניים ותיכון.

חמד עמאר: איך התלמידים עוברים היום?

מחמד אבו דעוף: זה בדיוק מה שרציתי להגיד.

מחמד אבו דעוף: אין מעברי חציה, אין שולים, אין תאורה וזו ממש סכנת נפשות.

מחמד אבו דעוף: אני אומר לך, אנחנו ממתינים – נכון, אנחנו בהתכתבויות, היה גם סיור של השר לפני תקופה מסוימת עם סיכומים – אנחנו ממש ממתינים שמשהו יעשה, סלאמה, ראס אל-עין וכמובן גם היישובים האחרים.

מחמד אבו דעוף: כפי שאמרו החבר'ה פה, הכביש משרת אזור שלם לאזור אחר.

מחמד אבו דעוף: זה לא ראמה, אני מניח, זה גם מבית ג'אן וצפונה.

מחמד אבו דעוף: כל האזור.

מחמד אבו דעוף: זה כביש שמקצר דרך.

חמד עמאר: כולם.

חמד עמאר: זה כביש מרכזי, כביש יפה ואנשים עוברים בו.

חמד עמאר: גם נוף יפה.

חמד עמאר: אני מכיר את הכביש.

חנא סוייד: ציר מאוד חיוני.

חמד עמאר: נכון.

מחמד אבו דעוף: אז אני חושב שכולנו פה, כולל אדוני היושב-ראש, מכירים את הכביש, מכירים את הצורך במענה מהיר ודחוף ואני חושב שבאחריותנו כולנו – אם חס וחלילה קורה משהו שלא נגיד: ישבנו, דיברנו ולא עשינו דבר.

חמד עמאר: תודה רבה.

חמד עמאר: מהנדס המועצה המקומית עראבה, בבקשה.

סעיד נפאע: תודה.

סעיד נפאע: אני מהנדס מועצת עראבה זה כבר יותר מ-25 שנה.

סעיד נפאע: ישבתי עם כבודו גם בזמן שהיה במע"צ ודיברנו על הכביש הזה ועל כביש 805.

חמד עמאר: אל תגלה סודות.

מחמד אבו דעוף: לא, זה נותן טיפה אחריות גם.

סעיד נפאע: הכביש הזה מחבר בין כביש 805 לכביש 85.

סעיד נפאע: הוא מהווה היום כביש ראשי שהרבה תנועה עוברת בו.

סעיד נפאע: התכנון שלו לפי הקטגוריה הרביעית-השלישית, שזה כאילו כביש שירות.

סעיד נפאע: היום יש בכביש הזה, באזור עראבה, שלושה מכשולים.

סעיד נפאע: אחד, ההתחברות עם היישוב שהיא לא תקנית.

סעיד נפאע: בנחל חילזון יש הצפות בימי הגשם, זה נחסם, הרבה עוברים שם, מגיעים עד לחילזון וחוזרים לכיוון ראמה, או שיוצאים מעראבה וחוזרים לכיוון השני.

סעיד נפאע: מדברים על זה כבר – היה תכנון בשנת 98' ודובר על כך שפותרים את הבעיה, עושים גשרון, מרחיבים את הכביש ופותרים את הבעיה.

סעיד נפאע: לא נעשה דבר.

חנא סוייד: זה קרה השנה, אני נתקלתי שם וחזרתי.

סעיד נפאע: אני יודע לא רק את זה, אני ממשיך - - -

חנא סוייד: לפני חודש בערך.

סעיד נפאע: היום, אתמול.

סעיד נפאע: היינו בקטע הזה לפני שלוש שנים, דיברנו על זה עם השר והוא הבטיח לתקן את המצב.

חמד עמאר: עכשיו נשמע את מע"צ, הם יתנו לנו נתונים מדויקים ואיפה אנחנו עומדים.

סעיד נפאע: דיברתי עם מע"צ, דיברתי עם אדון סער כמה פעמים, שלחתי מכתב למנכ"ל, הייתי עם המתכנן של הגשרון איפה שהנחל.

סעיד נפאע: לפני שבוע התפלאתי שקראו לי מרשות הניקוז, כאילו כל התכנון לא שווה והם לא רוצים את התכנון הזה, הם רוצים להתחיל מחדש.

סעיד נפאע: אז אני אומר להם: אם הגעתם עד התוכנית הסופית, לביצוע, ורשות הניקוז לא יודעת מהתכנון הזה, אני לא מבין איך מתכננים.

סעיד נפאע: עשר שנים ואחר כך חוזרים עוד פעם אחורה.

סעיד נפאע: הבעיה לא נפתרה.

סעיד נפאע: דובר על התאונות בדרכים.

סעיד נפאע: אתם שומעים על תאונות הדרכים הקטלניות אבל יש כל שבוע, כל חודש, תאונות עם פרות, עם רכבים, עם חניות אבל לא מדברים על זה, לא מתווכחים.

סעיד נפאע: אין מתים אז לא מדברים.

סעיד נפאע: נפצעים קל – עוברים.

סעיד נפאע: אז אני מבקש: זו הבמה באמת לפתור את הבעיה ומידית, לא לחכות עוד עשר שנים.

חמד עמאר: תודה רבה.

חמד עמאר: אני מבקש שנציג מע"צ ייתן לנו תמונה כללית כי לפי הנתונים שיש לי - - -

עלי חסן סואעד: סליחה, לפני כן - - -

חמד עמאר: אחרי זה אני אתן לך לדבר, אני רוצה לשמוע - - -

עלי חסן סואעד: לא, לפני, אני רוצה שבדיוק הוא יענה לכולם על הדבר הזה.

חנא סוייד: תן לו, תן לו.

עלי חסן סואעד: הכביש הזה לא חוקי, מהגשר, 35 מטרים, כביש לא חוקי.

לאה ורון: רק תציג את עצמך, בבקשה.

לאה ורון: מי אתה.

חמד עמאר: תשמע, בדרך כלל כשאני מנהל ועדה אני לא נותן לאף אחד לדבר בלי אישור, אבל אני אתן לך לדבר עכשיו בלי אישור, תציג את עצמך ותדבר.

עלי חסן סואעד: אני יושב-ראש הוועד הקודם של ראס אל-עין, אני כרגע תושב.

לאה ורון: וקוראים לך?

חמד עמאר: איך קוראים לך?

עלי חסן סואעד: יצאתי מהבית, באתי לאנשי הציבור שמייצגים את הציבור לכן - - -

חמד עמאר: מה השם שלך?

עלי חסן סואעד: סואעד עלי.

חמד עמאר: בסדר, לפרוטוקול.

עלי חסן סואעד: הכביש הזה הוא לא חוקי.

עלי חסן סואעד: תבדקו את עצמכם טוב טוב - - -

לאה ורון: על איזה כביש אדוני מדבר?

חמד עמאר: על 804.

עלי חסן סואעד: הכביש הזה, שמתים בו הילדים שלנו, לא חוקי.

לאה ורון: מה זה "הזה"?

לאה ורון: אתה מצביע במפה, אנחנו לא יודעים למה הכוונה, ובוודאי ובוודאי שהרשמת הפרלמנטרית לא יכולה לרשום.

לאה ורון: בוא תאמר במילים למה אתה מתכוון.

חמד עמאר: אתה מדבר על 804 שהוא כביש לא חוקי?

עלי חסן סואעד: 804.

חנא סוייד: רגע, הוא לא מתכוון לכך, הוא מתכוון שהקטע הצמוד ליישוב ראס אל-עין הוא לא יושב במקום שלו.

חנא סוייד: הוא זז מהתוואי הסטטוטורי.

קריאה: סטה קצת.

עלי חסן סואעד: זה ראס אל-עין וזה ראס אל-עין – לשני הכיוונים, זה הגשר, זה סיבוב.

עלי חסן סואעד: הסיבוב הזה הוא לא חוקי, שזה אדמה שלי וזה אדמה שלי.

עלי חסן סואעד: הפקיעו את שני הצדדים.

עלי חסן סואעד: בא השייח' בזמנו, עשו לו זביחה, שחטו לו כבש ועשה את הכביש מפה, איך שנוח להם.

עלי חסן סואעד: לכן זה לא חוקי.

עלי חסן סואעד: ועד עכשיו, תבדקו את המפות שלכם, אם אני טועה אני מצטער.

עלי חסן סואעד: לכן, מה שפדיחה לכולם, עומד לי שוטר פה בכניסה, פס לבן, כל האוטובוסים, מסיע את הילדים, שוללים לנהגים שלו את האישורים, עולה על פס לבן.

עלי חסן סואעד: באתי ועשיתי סימנים לא חוקיים שהאוטובוס שלו יעבור.

חנא סוייד: נכון, זה נכון.

חמד עמאר: תודה.

עלי חסן סואעד: באתי מהבית שלי, התגלחתי לנבחרי ציבור, אם נבחרי ציבור משתמשים בדם של הילדים האלה זה מאוד לא בסדר.

חמד עמאר: אתה יכול לחזור לשבת, בבקשה?

חמד עמאר: תודה רבה.

חמד עמאר: לפי הנתונים משנת 2008 עד היום נפגעו 168 איש ב-52 תאונות דרכים בכביש הזה.

חמד עמאר: האם הנתונים האלו הופכים את הכביש הזה לכביש מסוכן, כביש שמוגדר כמוקד סיכון והוכן לו תקציב ל-2011 על מנת לפתור את הבעיות?

חמד עמאר: אנחנו שמענו דברים מאוד קשים.

חמד עמאר: אם תלמידים צריכים לעבור ממקום למקום זה מאוד מסוכן, במיוחד תלמידים וילדים.

חמד עמאר: אני לא יודע איך אין לנו תאונה כל יום שם, כי לפי הנתונים עוברים שם המון רכבים ביום ולכן אני רוצה לשמוע את הנקודה הזו ממע"צ, מה אנחנו עושים ב-2012 על מנת לפתור את הבעיות בכביש הזה?

חמד עמאר: בבקשה.

ראיק סאלם: ישראל ג'יבלי, ראש אגף בטיחות, יתחיל, יסקור את הבעיה בכביש, את כמות התאונות ואז אני אשלים.

ראיק סאלם: בבקשה.

לאה ורון: אגף בטיחות של מע"צ?

חמד עמאר: של מע"צ?

ראיק סאלם: של החברה הלאומית לדרכים.

חמד עמאר: אנשים זוכרים מע"צ, כולם מכירים.

לאה ורון: השם מע"צ לא מופיע כמקדמה לחברה הלאומית לדרכים?

ישראל ג'יבלי: החברה הלאומית לדרכים.

לאה ורון: כבר מחוק מע"צ?

חמד עמאר: כבר משנת 2003.

ישראל ג'יבלי: נכון.

ישראל ג'יבלי: ברשותך, ראשית אני רוצה בשם החברה הלאומית לדרכים להשתתף בצערן של המשפחות, סך הכול באמת היה פה אסון לא קטן, ביישוב אחד שלושה אנשים.

ישראל ג'יבלי: היות ואני מלווה את תאונות הדרכים כבר 35 שנה, אני מכיר את האסונות האלה, מכיר את המשפחות ובאמת רוצים להשתתף בצערן.

ישראל ג'יבלי: קטע הכביש המדובר באורך 10 קילומטרים.

ישראל ג'יבלי: אני רוצה לציין שבתקופה האחרונה, בעקבות תאונות בצומת ראמה, הצומת רומזר.

ישראל ג'יבלי: זה לא צומת רגיל, זה צומת שהשקעה בו היתה 16 מיליון שקל.

ישראל ג'יבלי: אם אני משווה אותו לצומת רגיל של התקנת רמזור זה חצי מיליון שקל, לטפל בכל התשתית שם, לסדר את הכול זה 16 מיליון.

ישראל ג'יבלי: פשוט ככה כדי להבין את הפער בין צומת רמזור רגיל לבין צומת רמזור כפי שהושקע בצומת ראמה, שהוא חלק מכביש 804 והוא היה גם מקום של תאונות וטופל כעת.

ישראל ג'יבלי: כל האזור הזה – יש את כביש 805 וכביש 806 – זה חלק מהקומפלקס של כל התנהלות התנועה באזור הזה.

ישראל ג'יבלי: שני הכבישים, גם 805 וגם 806, נכנסו למוקדי הסיכון והם מטופלים – הם טופלו בעבר על ידי החברה הלאומית, וגם עכשיו, השנה הזו, הם בתוכנית העבודה לטיפול.

ישראל ג'יבלי: אני יכול גם לפרט, אם אני אדוני ירצה, איזה טיפול הולך להיות בכבישים 805 ו-806.

מחמד אבו דעוף: איפה זה כביש 806?

ישראל ג'יבלי: 806 זה כביש שהולך מכביש 65 ועולה למעלה לכיוון צומת סלאמה וחותך את 804.

ישראל ג'יבלי: 805 חוצה את סכנין ואת - - -

שאוקי לטיף: לא הבנו, איפה זה?

חמד עמאר: 805 זה כביש סכנין, כביש שטופל בו כבר כמה שנים.

שאוקי לטיף: אבל איפה זה 806?

שאוקי לטיף: תגיד לי יישובים.

חמד עמאר: איפה שאתה יוצא מצומת גולני, נכנס ל - - -

שאוקי לטיף: אה, אוקיי, עיילבון.

שאוקי לטיף: אנחנו דנים בכביש ראמה-עראבה.

ישראל ג'יבלי: אוקיי, לגבי כביש 804, סך הכול מבחינת הטיפול השנה: איפה שיש את ההצפה שדיברו עליה יש כבר תוכניות והשנה האזור הזה יורם למעלה כדי שלא יהיה מצב כל שנה שיורד גשם וסוגרים את קטע הכביש.

ישראל ג'יבלי: השנה זה יטופל.

ישראל ג'יבלי: אני מקווה שהנושא הזה של סגירת הכביש - - -

חמד עמאר: מתי זה יצא לביצוע?

ישראל ג'יבלי: זה כבר נמצא בתוכניות עבודה, השנה זה יבוצע.

חמד עמאר: אנחנו בפברואר, מתי זה ייצא?

ישראל ג'יבלי: השנה.

ישראל ג'יבלי: אני לא יכול להגיד בדיוק איזה חודש.

ישראל ג'יבלי: אני יודע שבשנת 2012 הכביש הזה יורם.

חנא סוייד: עד סוף השנה?

ישראל ג'יבלי: עד סוף השנה הולכים להרים אותו.

שאוקי לטיף: אתה מתכוון למשפך הזה שסמוך לסלאמה?

קריאה: סמוך לואדי סלאמה ועראבה.

ישראל ג'יבלי: כן, כן.

שאוקי לטיף: אוקיי, המשפך הזה.

ישראל ג'יבלי: איפה שיורד הגשם - - -

חנא סוייד: הגשר האירי.

ישראל ג'יבלי: קילומטר 5, אם אני לא טועה זה באזור הכניסה לסלאמה, הולכים להאיר אותו.

ישראל ג'יבלי: בנוסף, על פי המלצות המשטרה בעקבות התאונה, הולכים לטפל בנושא של העקומות, לשלט אותם ולשים עיני חתול לכל המקומות האלו.

ישראל ג'יבלי: זה בהתאם להמלצות המשטרה.

חמד עמאר: כל מה שאמרת ייצא לביצוע השנה?

ישראל ג'יבלי: השנה, זה ייצא השנה.

ישראל ג'יבלי: אני רוצה לציין מבחינת מוקדי סיכון, הכביש הזה הוצף אלינו בקילומטר אחד בציר הזה, בין קילומטר 8.2 לקילומטר 9.2.

ישראל ג'יבלי: זה הקטע היחיד שעלה לנו במוקדי הסיכון.

ישראל ג'יבלי: שם המשטרה המליצה לטפל בנושא של העקומות, עיני החתול ונושא השילוט.

ישראל ג'יבלי: את זה אנחנו גם נעשה במהלך השנה.

ישראל ג'יבלי: בנוסף לזה, אנחנו גם נבדוק עם האנשים שלנו מה ניתן לעשות בקילומטר הזה מעבר לעיני החתול ולשילוט.

חמד עמאר: מה בקשר לתלמידים שצריכים לעבור?

חמד עמאר: בדקתם את זה?

ישראל ג'יבלי: אני פעם ראשונה שומע על הנושא הזה של התלמידים.

ישראל ג'יבלי: הנושא הזה לא מוכר ואני לא רוצה לענות על דבר שאני לא מכיר אותו.

ראיק סאלם: שיעבירו לנו את הבעיה.

ישראל ג'יבלי: אין לי שום בעיה, אל"ף, שיעבירו לנו את הבעיה על מנת שנבחן אותה, ואין לי שום בעיה, נציגות המקום, לבקר באזור הזה ולראות בדיוק מה צריך לעשות.

ישראל ג'יבלי: אין לי שום בעיה.

חמד עמאר: תודה רבה.

חמד עמאר: אתה רוצה להוסיף עוד משהו?

שאוקי לטיף: אז אתה מוזמן לעראבה ולאזור.

עלי חסן סואעד: הכניסה ליישוב ראס אל-עין – אין?

עלי חסן סואעד: לא בתוכנית?

שאוקי לטיף: תזמינו אותו.

חמד עמאר: בסוף זה יהיה בהחלטות אחד הדברים, שמע"צ יצטרך לבקר במקום ולראות.

ראיק סאלם: תזמינו ואנשי המקצוע יבקרו בה.

עלי חסן סואעד: יעני הכניסה ליישוב ראס אל-עין לא בתוכנית העבודה?

עלי חסן סואעד: יישוב מוכר עם מיקוד – ללא כניסה.

עלי חסן סואעד: תמשיך המשטרה – אתה יודע מה?

עלי חסן סואעד: שאוטובוסים שלך, שילכו, מה אני אגיד לך?

חמד עמאר: תודה רבה.

חמד עמאר: אתה רוצה להוסיף עוד משהו?

ראיק סאלם: אני רוצה להוסיף רק שבאזור הזה, לגבי 804, נכון שהכביש הוא מסוכן גם מבחינה טופוגרפית וצריך לטפל בו בשני מישורים.

ראיק סאלם: המישור הראשון הוא הטיפול הנקודתי של מוקדי הסיכון, לטפל בכך מיידית.

ראיק סאלם: במישור העתידי צריך גם לחשוב על איזה שהן תוכניות להרחיב את הכביש ולהתאים אותו למצב הנוכחי של החיבורים ליישובים שכל הזמן גדלים.

ראיק סאלם: צריך להתאים את הכביש הזה, גם להרחיב איכשהו, לשים שוליים, מה שצריך לעשות, אבל זה בטווח היותר רחוק.

ראיק סאלם: לגבי האזור הזה, חוץ מכביש 804, גם כביש 805 שחוצה עראבה-סכנין בתוכניות העבודה שלנו.

ראיק סאלם: בעלות של עשרות מילונים משדרגים את כל הכביש, מרחיבים אותו.

ראיק סאלם: כמו שאמר ג'יבלי, עשינו לא מזמן את צומת ראמה בעלות של כ-16 מיליון שקלים, זו עלות מאוד מאוד גבוהה יחסית למוקד סיכון.

ראיק סאלם: האזור היה מרובי תאונות ולאחר ביצוע הרמזור ראינו שכמות התאונות בצומת ירדה אופן דרסטי.

ראיק סאלם: אני רוצה להגיד שבגדול משרד התחבורה משקיע כל שנה כ-300 מיליון שקל בכבישים הבין-עירוניים, במה שנקרא תוכנית של מוקדי סיכון.

ראיק סאלם: כל שנה אנחנו מטפלים ב-65-60 מוקדי סיכון, שזו כמות מאוד מאוד מכובדת.

ראיק סאלם: אנחנו מנסים להגיע לכל המקומות אבל יש לנו תקציב מוגבל.

ראיק סאלם: במסגרת התפקיד הזה אנחנו עובדים ומנסים לעזור לכולם, איפה שאנחנו יכולים.

חמד עמאר: תודה רבה לך.

חמד עמאר: נציג החברה הלאומית לבטיחות בדרכים, בבקשה.

רדואן מנצור: אדוני יושב-הראש, מכובדי, מעבר למה שנאמר אני אוסיף כמה דברים קטנים, אני לא אחזור על דברים שנאמרו.

רדואן מנצור: דובר על חשיבות הציר והכביש, אין ספק שהנתונים והמאפיינים שלו הם בעייתיים, שחשוב בהחלט לקחת אותם בחשבון.

רדואן מנצור: הכביש הוא כביש חד-מסלולי, דו-סטרי, ללא הפרדה.

רדואן מנצור: השוליים שיש בו הם שוליים צרים, הטופוגרפיה היא קשה, השטח הוא הררי, מתאפיין בעקומות אופקיות ואנכיות רבות.

רדואן מנצור: אין ספק שזה מהווה בעיה גם בשדה הראייה, עקומות רבות, צמחיה נושקת, ממש קרובה מאוד לכביש.

רדואן מנצור: גם ישנן התחברויות שמתנקזות לכביש, לכאורה הן פיראטיות והן משמשות כניסה למטעים או כניסה לשטחים חקלאיים, ובחלק מהמקומות גם הכניסות ליישובים לא מוסדרות ואין להם נתיבי האטה או האצה.

רדואן מנצור: הכביש ברובו לא מואר, מלבד קטע אחד בלבד.

רדואן מנצור: בנוסף לכל האמור, יש בעיות של קליטה ברשת הסלולרית.

רדואן מנצור: בקטעים מסוימים, לא לאורך כל הכביש, אין שום רשת סלולרית שפועלת וקולטת שם וזה מהווה סכנה ויכול לעכב גם כוחות חילוץ והצלה.

רדואן מנצור: אין ספק שבתנאי מזג אוויר קשים הכביש הזה הופך להיות למסוכן יותר, גם ריבוי הערפל שנמצא במקום, סכנות החלקה ומגבלות בשדה הראייה.

רדואן מנצור: זה מבחינת הנתונים של הכביש, וכשבוחנים אותו – וכמובן שבודקים לאורך כל הדרך את הקריטריונים המדעיים הבאים – הכביש הזה עומד בקריטריונים של מוקד סיכון.

רדואן מנצור: אנחנו גם שותפים בוודאי עם החברה הלאומית לדרכים ומשטרת ישראל בוועדה שקובעת את מוקדי הסיכון.

רדואן מנצור: כשבוחנים את נתוני תאונות הדרכים אנחנו רואים שבקטעים מסוימים הכביש מתקרב למוקד סיכון, הוא לא בהכרח מוקד סיכון לפי הקריטריונים המובהקים.

רדואן מנצור: אנחנו כמובן נמליץ בוועדה, יחד עם השותפים שלנו, כן לקדם את זה, במיוחד בקטע המדובר בין קילומטר 8.2 לקילומטר 9.2, כאשר התאונה האחרונה היתה בקילומטר 9.1.

חנא סוייד: מאיפה מתחילים למדוד, מדרום או מצפון?

רדואן מנצור: מדרום, מודדים מדרום לכיוון צפון.

חנא סוייד: אז זה ממש לקראת הסוף.

רדואן מנצור: איפה שהיתה התאונה זה מוקד סיכון.

רדואן מנצור: הוא נקודת תורפה שאנחנו כמובן נמליץ כרשות לאומית לקדם אותו למוקד סיכון ולטפל בו בשנה הקרובה.

חמד עמאר: הבעיה של התלמידים היתה ידועה לכם, הרשות הלאומית לבטיחות בדרכים?

רדואן מנצור: לאורך כל הדרך אין הסדרים של חציית כביש, אין מעברי חציה ואין תחנות הסעה להורדת תלמידים.

רדואן מנצור: זה קיים כביש הזה.

קריאה: אין שולים.

רדואן מנצור: וגם מפרצי חניה אין, כשצריך לעצור בצד.

סעיד נפאע: אין מפרצי חניה.

חנא סוייד: אדוני היושב-ראש, ברשותך.

חמד עמאר: בבקשה.

חנא סוייד: תראה, אני אמרתי שאני עובר בכביש הזה כמעט כל יום בסופו השבוע וזו עובדה.

חנא סוייד: אבל אילו הייתי התושב של אחד היישובים האלו הייתי מאוד מוטרד מהתשובות שקיבלנו כאן.

חנא סוייד: מה עוד צריך?

חנא סוייד: איזה סיכונים נוספים צריך להערים על הכביש הזה בשביל שייקחו אותו ברצינות ושתהיה תוכנית יסודית לטפל בו?

חנא סוייד: ואדי, ערפל – יש תופעה מטאורולוגית שנקראת "אינורסיה", במקרה כזה בגלל הקור וההתקררות יש שם תמיד ערפל – אינורסיה, טופוגרפיה קשה, עקומות אופקיות ואנכיות, יישוב משני הצדדים, בית ספר מצד זה, הצפות מים, שולים צרים, צמחיה נושקת, נוסיף עוד סיכון אחד שאין קליטת פלאפונים שם, מי שמתקשר מתחיל לצעוק ולא מתרכז בנסיעה.

חנא סוייד: מה אתם עוד צריכים?

חנא סוייד: מה אתם עוד צריכים?

חנא סוייד: איזה סיכונים נוספים אפשר עוד להערים בשביל שהתשובה שלכם לא תהיה רטורית כפי שהשבתם עכשיו?

חנא סוייד: מה זה עיני חתול?

חנא סוייד: עיני חתול זה טיפול בטבח שהיה שם לפני חודש?

חנא סוייד: תסכמו מה שאתם רוצים, אבל, אדוני היושב-ראש, אם מדברים על 27 מיליארד שקל השקעה בדרכים, כשהתושבים של ואדי סלאמה נהרגים שם – מה שנאמר כאן הוא לא מספק.

חנא סוייד: אני לא רוצה לדבר גבוהה-גבוהה ואני לא רוצה להתקיף אף אחד אבל אני, אילו הייתי תושב היישובים האלו, הייתי הולך הביתה, אוסף את הבנים והבנות ואומר להם: חבר'ה, דירו בלקום, לא למהר כאן, אפילו לא לנסוע בכביש הזה.

חנא סוייד: איזה תשובות אלה?

חנא סוייד: מה זה עיני חתול?

חנא סוייד: עיני חתול – עם כל הסיכונים האלו?

חנא סוייד: תביאו לי עוד כביש אחד במדינה שהוא ברמת הסיכון הזו, תביאו.

חנא סוייד: אני עובר שם בשבתות, מרוב מכוניות של מבקרים באתר הטבע – יש שם נוף יפה, מצוין – אנשים נכנסים ויוצאים מהכביש כמו חתולים.

חנא סוייד: ולא דיברתי גם על הפרדה בין הכביש והשטח הבנוי, הזכרתי את זה, אבל זה מערב פרוע.

חנא סוייד: זה המצב הכי מסוכן שאפשר לחשוב עליו בנוגע לכביש בתפר עם יישוב.

חנא סוייד: המצב הקשה ביותר.

חנא סוייד: יש פה אנשי מקצוע – תגידו לי שלא.

חנא סוייד: לכן, מה שאתם כאן והתחלתם לספר – 805, 806 ועוד פעם תגידו לי כביש 6 – זה לא מספק, זה לא רציני.

ראיק סאלם: מה שאמרנו לך זה שני מישורים.

ראיק סאלם: המישור הראשון הוא הטיפול המידי שאנחנו עושים, זה לא רק עיני חתול.

ראיק סאלם: אמרת עיני חתול אבל יש שירות - - - וגם תאורה.

ראיק סאלם: אנחנו נעשה מה שצריך בהמלצת המשטרה.

ראיק סאלם: בעקבות התאונה היו המלצות של המשטרה, של אנשי המקצוע במשטרה, מה שהמליצו אנחנו נעשה באזור הזה.

חנא סוייד: מה, אתם עובדים אצל המשטרה?

ראיק סאלם: לא, אנחנו לא עובדים אצל המשטרה אבל יש למשטרה גם כן - - -

חנא סוייד: לא, זה לא מספק, זה לא מספק.

ראיק סאלם: תן לי להשלים.

חנא סוייד: אני אמרתי לך, מה שתרשמו, תרשמו בסוף, אבל החובה הציבורית שלי כופה עלי להגיד את הדברים שאני אמרתי ובחריפות שאני אמרתי אותם.

עלי חסן סואעד: קיבלנו את התשובה, תודה רבה.

ראיק סאלם: זה הדבר הראשון שאמרנו.

ראיק סאלם: הדבר השני שאמרנו הוא שבהקדם האפשרי אנשי המקצוע ילכו לשם, יסיירו וימליצו המלצות.

ראיק סאלם: אנחנו נעלה אותם, נשקול אותם וננסה לטפל בבעיה הזו בצורה מאוד - - -

חנא סוייד: תראה, יש בעבר אחד של היישוב בית ספר שמאות תלמידים מגיעים אליו מהעבר השני.

חנא סוייד: מה אתה אומר להם?

חנא סוייד: אתה עכשיו תלך לשם, תעמוד על הבעיה הזו, ועכשיו לא תסתתר מאחורי כך שלא פנו – אולי הם – תראה אותם, הם לא כל כך בקיאים אולי בכתיבה למשרדי ממשלה.

חמד עמאר: תודה רבה.

חמד עמאר: לפני שאני מסכם - - -

סעיד נפאע: אני הייתי מציע לחבר'ה ממע"צ - - -

חמד עמאר: סליחה, אני מבקש שעכשיו אף אחד לא מדבר בלי אישור שלי.

חמד עמאר: אני נותן אישור.

יוסף סואעד: שני מילים?

חמד עמאר: שני מילים אני אתן לך.

חמד עמאר: תציג את עצמך.

יוסף סואעד: אני חבר ועד ראס אל-עין.

יוסף סואעד: חבר'ה, תיקחו את העניין ברצינות, לא כעניין של דיבורים.

יוסף סואעד: מי שיושב שם וגר שם, הוא זה שמכיר את המסוכנות שבנושא.

יוסף סואעד: לא באנו בשביל לטייל או לשמוע אחד את השני, באנו לפה כדי לפתור בעיה, בעיה חמורה מאוד.

יוסף סואעד: בעיית התלמידים, החבר'ה אמרו שאין תחנות, אין כניסה מסודרת.

יוסף סואעד: אוטובוס שצריך להיכנס מסכן לא בן-אדם אחד, אלא מסכן 50 תלמידים שיש בו.

יוסף סואעד: העניין הוא שאין כניסה לראס אל-עין ואין כניסה לואדי סלאמה, אין שם כניסות מסודרות.

יוסף סואעד: אין בכלל.

יוסף סואעד: יש כניסות שקיימות לפני 40-30 מעפר.

יוסף סואעד: אתה ציינת שכניסות שם של שטחים, אדמות – זה לא, אנחנו לא מדברים על כניסות של אדמות חקלאיות, לא.

יוסף סואעד: אנחנו מדברים על כניסות של תושבים, כניסות שקיימות ביישוב מוכר.

יוסף סואעד: יש לך בתי ספר, יש לנו גן לאומי בראס אל-עין שמשרת את האוכלוסייה.

יוסף סואעד: תבוא לשם כל יום שבת ותראה אלפי רכבים, חונים שם, וגם להם יש בעיה איך לצאת ואיך להיכנס.

יוסף סואעד: השטח שם הוא פארק לאומי וכל שנה הוא גודל ותושבים רבים באים.

יוסף סואעד: אני מבקש לקחת את העניין ברצינות.

יוסף סואעד: לא להפקיר את העניין, שמענו ויצאנו וזהו.

יוסף סואעד: תחשבו טוב טוב ותבצעו את זה כמה שיותר מהר.

חמד עמאר: תודה רבה.

שאוקי לטיף: אם אפשר לסכם במשפט או שניים?

חמד עמאר: בבקשה.

שאוקי לטיף: אדוני, דיברת על הרמזור של כפר ראמה, הכפר שלי.

שאוקי לטיף: למען האמת, התשובה הזו לא קשורה לבעיה הזו.

שאוקי לטיף: אתה השקעת ברמזור 16 מיליון, זה לא מעניין אף אחד, עם כל הכבוד.

שאוקי לטיף: תשקיע בכביש הזה.

שאוקי לטיף: חוץ מזה, האדון מנצור, כמה אנשים צריכים להיהרג על מנת – יענו, אנחנו עושים סטטיסטיקה, אם יהרגו בשנת 2011 עוד שני אנשים – הייתם מתייחסים לזה אחרת?

ראיק סאלם: סליחה, יש לנו ועדה שיש לה כל שנה תקציב של 300 מיליון שקל, אין לנו תקציב של מיליארדים להשקיע בבטיחות.

חמד עמאר: כן, אבל לפי הקריטריונים שיש עכשיו, אחרי התאונה הזו, הוא עובר לכביש מסוכן, נכון?

חמד עמאר: למוקד סיכון לפי הקריטריונים שיש לכם?

ראיק סאלם: מטפלים.

ראיק סאלם: איזה פיתרון?

ראיק סאלם: יש לנו אנשי מקצוע שקובעים את הפתרונות, זה אחד.

חמד עמאר: בסדר, אני מבקש לסכם את הדיון.

שאוקי לטיף: אני מבקש עוד משפט אחד.

שאוקי לטיף: עיני חתול ותאורת לילה – אני מאוד מאוד רוצה את זה אבל זה לא מספק אותנו, זה לעניין החשיכה בלילה, זה כן.

שאוקי לטיף: אתה מבורך שאתה מבצע את זה אבל אני מזכיר לכולם שהתאונות אירעו דווקא ביום, לא בלילה.

שאוקי לטיף: תתקנו אותי אם אני טועה.

שאוקי לטיף: דווקא ביום.

שאוקי לטיף: אז תתנו לנו תשובות לגבי היום ולגבי הלילה.

שאוקי לטיף: לגבי הלילה, מה שאתה מבצע – עלא ראסי ועלא עיני, אתה מבורך, אבל תן לנו תשובות על הבעיה הקריטית שאירעה בשעות היום ולא בשעות החשיכה.

חמד עמאר: תודה רבה.

חנא סוייד: רק תסכים אתי שאנחנו בכל זאת נברך אותם על כל שסידרו את צומת ראמה.

חנא סוייד: את האמת צריך להגיד.

שאוקי לטיף: כן, נכון.

שאוקי לטיף: אין בעיה, זה מבורך.

חמד עמאר: צומת ראמה היא נקודה מאוד מאוד חשובה.

חמד עמאר: אני רוצה לשמוע אותך, בבקשה.

נאיף חסן סואעד: רבותי, אני מוסיף על הדברים שנאמרו כאן על הסכנה שאנחנו, כתושבים, סובלים ממנה.

נאיף חסן סואעד: אני רכז נוער בראס אל-עין.

נאיף חסן סואעד: הכביש 804 חוצה את הכפר ראס אל-עין לשני חצאים, דרומי וצפוני.

נאיף חסן סואעד: כל הפעילויות החברתיות, הן מועדון נוער, הן מגרש כדורגל והן גן ילדים, הם בצד הצפוני של הכביש וחצי מהכפר הוא בצד הדרומי של הכביש.

נאיף חסן סואעד: יום יום, חמישה ימים בשבוע, יש לי בסביבות 35-30 בני נוער שמגיעים ברגל, מסכנים את עצמם ומגיעים לפעילות.

נאיף חסן סואעד: אני מוכן לצלם לכם את זה בסרט וידאו ולהביא לכם את זה כדי שתאמינו כמה אנחנו סובלים.

נאיף חסן סואעד: עין של חתול ועין של עכבר זה לא מוסיף.

נאיף חסן סואעד: צריך לפתור את הבעיה מהשורש.

נאיף חסן סואעד: השקיעו המון כספים על מנת לקחת לנו את האדמות, לסדר את הכביש הזה.

נאיף חסן סואעד: תודה רבה לכם.

חמד עמאר: תודה רבה.

חנא סוייד: במיוחד שבקטע הזה שהוא מדבר עליו הכביש הוא ממש פרסה, הוא U-turn.

חנא סוייד: הוא U.

שאוקי לטיף: הרי חבר הכנסת עמאר מכיר את האזור יותר טוב ממני.

חמד עמאר: קודם כל, אנחנו חייבים לסכם כי ב-14:00 יש לנו עוד ישיבה.

עלי מעתוק סואעד: שתי דקות?

חמד עמאר: בבקשה.

עלי מעתוק סואעד: תודה.

עלי מעתוק סואעד: צהרים טובים לכולם.

עלי מעתוק סואעד: אני מכבד ומברך את הצוות ואת החברים שיזמו את הישיבה הזו.

עלי מעתוק סואעד: אני קודם כל רוצה לדבר על סלאמה.

עלי מעתוק סואעד: אני סואעד עלי, נכי צה"ל, אנחנו מעל 25 נכי צה"ל בסלאמה, חוץ מהחייל שנחטף בשנת 2000, שהוא בן אחי.

עלי מעתוק סואעד: שם אנחנו מבקשים, וביקשנו דרך המועצה ודרך כל המשרדים, שיעשו כיכר בשלוש כניסות.

עלי מעתוק סואעד: אתה דיברת על עין חתול, הקטע הזה, הבנתי שהוא הכניסה לבסיס לצלמון, ששם צריכה להיות כיכר, ועוד שתי כיכרות.

עלי מעתוק סואעד: אולי זה יוריד לנו את כל התאונות.

עלי מעתוק סואעד: אנחנו בסלאמה צריכים מעבר, כמו המעבר בגשר בין ירדן לבין ישראל, מרמת הגולן עד משגב כי עוברים.

עלי מעתוק סואעד: באים ביום שבת וביום שלישי שיש שוק בכניסה לעראבה ובאים מכל הכפרים, גם מהרמה וגם תושבים יהודיים.

עלי מעתוק סואעד: יש לנו גם כמה יישובים יהודיים, קיבוץ לוטן, מעלה צבייה.

עלי מעתוק סואעד: אנחנו מדברים על סלאמה, יכול להיות שחלק כן מכיר אבל חלק לא מכיר, והוועדה, ועד שדנים ועד שמחליטים – זה באמת בעיה.

עלי מעתוק סואעד: אני מאוד מבקש בשם כולם ובשם החללים, גם שנפלו על הכביש וגם שנפלו במערכת, תדאגו לזה.

עלי מעתוק סואעד: יש מעל 30 קצינים בסלאמה, חלק לא יודעים מי אנחנו.

עלי מעתוק סואעד: אז לכבוד יושב-הראש פה, חמד עמאר, מי כמוהו שיודע, הוא גר בשפרעם, עובר ומכיר את סלאמה.

עלי מעתוק סואעד: גם יש לנו בית ספר תיכון, באים מחוסנייה, באים מכאמנה, באים מראס אל-עין ואין מדרכה, אין מעבר חציה, אין כיכר, אין שום דבר.

עלי מעתוק סואעד: יש נהגים צעירים היום שלא חושבים כמוני וכמוך, הם נוסעים ולא מתחשבים בתנאי הכביש.

עלי מעתוק סואעד: אנחנו באנו לכאן לא כדי לטייל אלא כדי שתשמעו אותנו ושבאמת תדאגו לעניין הזה.

עלי מעתוק סואעד: אנחנו נהיה שמחים ונברך על כך שאנחנו עוד כמה חודשים ועוד כמה זמן נראה את הכיכר, נראה את עמודי החשמל ואת כל הדברים האלה.

עלי מעתוק סואעד: תודה רבה לכולם.

חמד עמאר: תודה רבה.

חמד עמאר: אני חייב לסכם.

חמד עמאר: תודה רבה לכם.

חמד עמאר: אני מכיר בחשיבות הנושא ואנחנו רואים את הנוכחות הרבה של תושבי ואדי סלאמה, ראש מועצת ראמה, המהנדס של ראמה.

חמד עמאר: ראו חשיבות רבה בנושא והגיעו עד כאן.

חמד עמאר: הוועדה מסכמת את הדיון.

חמד עמאר: הוועדה מביעה את תנחומיה למשפחת הרוגי התאונה הקטלנית בכביש 804 לפני כחודש.

חמד עמאר: לוועדה נמסר כי בכביש 804 המשתרע בין צומת חילזון לבין צומת ראמה שאורכו כ-11 קילומטר, אירעו משנת 2008 52 תאונות דרכים ונפגעו כ-168 איש, מתוכם 11 תאונות דרכים בקטע הכביש בין קילומטר 8 ועד קילומטר 9.4.

חמד עמאר: הוועדה מבקשת מהחברה הלאומית לדרכים לסיים עד סוף שנת 2012 את מה שמסר נציג החברה לוועדה, ואני אומר את מה שאתם כתבתם:

חמד עמאר: נחל צלמון – הגבהה, מניעת סגירה על-ידי זרימת מים.

חמד עמאר: קילומטר 5 – התקנת תאורה.

חמד עמאר: בין קילומטרים 9.3-8.2 – התקנת עיני חתול ושילוט על מנת להגביר את הבטיחות בקטע הכביש הזה.

חמד עמאר: הוועדה מציינת לחיוב את הסדרת צומת ראמה, אני חושב שהוא צומת מאוד חשוב והוא ימנע לנו הרבה הרבה תאונות דרכים קטלניות.

חמד עמאר: הוועדה ממליצה לנציגי החברה הלאומית לדרכים לקיים סיור במקום ולבחון את כל מה שמחייב טיפול, ובכלל זה מעגל תנועה - מה שאמרו התושבים כאן, וכן, הסדרה דחופה להולכי רגל ולתלמידים שאמורים לחצות את הכביש.

חמד עמאר: הוועדה ממליצה לכלול את כביש 804 ברשימת מוקדי סיכון ולהעמיד את כל התקציב המתחייב לטיפול יסודי בכביש.

חמד עמאר: תודה רבה לכולם, הישיבה נעולה.